תאודור לוקס פיינינגר

תאודור לוקס פיינינגר (באנגלית: Theodore Lux Feininger; מוכר גם כ-T. Lux Feininger, 11 ביוני 1910 – 7 ביולי 2011) היה צלם וצייר יהודי אמריקאי ממוצא גרמני.

==קורות חיים==
פיינינגר נולד בברלין. אביו היה הצייר ליונל פיינינגר (1871–1956), יליד ארצות הברית שחי באירופה. אחיו הוא הצלם אנדראס פיינינגר (1906–1999). בגיל 16 נרשם לבית הספר באוהאוס שאביו נמנה עם מייסדיו, למד ציור וניגן בתזמורת הג'אז של בית הספר. 

פיינינגר צילם את חיי היום-יום בבית הספר בסגנון צילומי חדשני, ומכר תצלומים לפרסום באמצעות סוכנות Dephot בברלין. ב-1929 השתתף בתערוכת הצילום Film und Foto בשטוטגרט. תצלומיו מאותה תקופה הוצגו ב-2001 בתערוכה הקבוצתית "רוקדים על הגג - צילום והבאוהאוס" במוזיאון המטרופוליטן לאמנות בניו יורק.

החל בשנת 1930 התמקד פיינינגר בציור. בשנים הראשונות חתם בשם "תאודור לוקס" כדי לא לקבל יחס מיוחד בגלל אביו המפורסם. באותה תקופה הרבה לצייר נופים ימיים וספינות מפרש. הוא חי שלוש שנים בפריז, היגר לארצות הברית ב-1936, וב-1937 הציג תערוכת יחיד ראשונה בניו יורק. מאוחר יותר צייר דיוקנאות עצמיים בהשפעת אוטו דיקס, וסדרת תמונות של קטרי רכבת. מתחילת שנות ה-60 צייר בסגנון מופשט למחצה, שהושפע מציוריהם של אביו ושל וסילי קנדינסקי. 

בתקופת מלחמת העולם השנייה שרת פיינינגר בצי האמריקני כאיש מודיעין. כאשר חזר לעסוק בצילום, באמצע שנות ה-40, צילם נופים עירוניים של ניו יורק, ספינות, רכבות ומשאיות. תצלומים אלה לא נועדו לפרסום, ובשנות ה-50 הפסיק לצלם.

פיינינגר עסק גם בהוראה. תחילה לימד בשרה לורנס קולג' בברונקסויל, ניו יורק, ובהמשך השתקע בקיימברידג' שבמסצ'וסטס, ולימד במוזיאון פוג של אוניברסיטת הרווארד. מ-1962 עד פרישתו ב-1975 לימד בבית הספר שליד המוזיאון לאמנות בבוסטון (SMFA) . 

פיינינגר התאלמן מאשתו הראשונה. ב-1954 נישא לפטרישה רנדל, שנפטרה ב-1999. מנישואים אלה נולדו שלושה בנים. הוא נפטר ב-2011, בגיל 101.

==לקריאה נוספת==
<div style="direction: ltr;">
* T. Lux Feininger, Zwei Welten: Mein Kunstlerleben zwischen Bauhaus und Amerika, (2006)
 </div>

==קישורים חיצוניים==
* [http://www.csmonitor.com/1983/0912/091204.html Father and son at the Bauhaus], מאת ת. לוקס פיינינגר, The Christian Science Monitor, 12 בספטמבר 1983
* [http://www.csmonitor.com/1984/0815/081500.html Old pictures], מאת ת. לוקס פיינינגר, The Christian Science Monitor, 15 באוגוסט 1984
* [http://www.aaa.si.edu/collections/interviews/oral-history-interview-t-lux-feininger-12712 ריאיון עם לוקס פיינינגר], ארכיון סמית'סוניאן לאמנות אמריקאית. מראיין רוברט בראון, 1987–1988
* [http://www.nytimes.com/2011/07/14/arts/t-lux-feininger-photographer-and-painter-dies-at-101.html?_r=1 T. Lux Feininger, Photographer and Painter, Dies at 101], הניו יורק טיימס, 13 ביולי 2011
* [http://www.boston.com/bostonglobe/obituaries/articles/2011/07/18/t_lux_feininger_101_an_artist_whose_career_spanned_oceans_and_media/ T. Lux Feininger, 101; an artist whose career spanned oceans and media], מאת בראיין מרקארד, הבוסטון גלוב, 18 ביולי 2011

==הערות שוליים==

קטגוריה:ניו יורק: אישים
קטגוריה:ציירים יהודים גרמנים
קטגוריה:ציירים יהודים אמריקאים
קטגוריה:צלמים יהודים גרמנים
קטגוריה:צלמים יהודים אמריקאים
קטגוריה:בוגרי באוהאוס
קטגוריה:סגל קולג' שרה לורנס
קטגוריה:סגל אוניברסיטת הרווארד
קטגוריה:אמריקאים שהגיעו לגיל מאה
קטגוריה:גרמנים שהגיעו לגיל מאה
קטגוריה:יהודים שהגיעו לגיל מאה
קטגוריה:מהגרים מגרמניה לארצות הברית
קטגוריה:אמריקאים ממוצא גרמני-יהודי
קטגוריה:אמריקאים שנולדו ב-1910
קטגוריה:אמריקאים שנפטרו ב-2011